“โรงพยาบาล ลาดพร้าว” เล็งขายหุ้น IPO 200 ล้านหุ้น ระดมทุนสร้างศูนย์การแพทย์
"โรงพยาบาล ลาดพร้าว" ดำเนินธุรกิจสถานพยาบาลเอกชนยื่นไฟลิ่งแรกแล้ว วานนี้ (6 พ.ค.) เตรียมขายหุ้น IPO จำนวน 200 ล้านหุ้น ระดมทุนใช้สร้างศูนย์การแพทย์ โดยมีบล.เคจีไอ (ประเทศไทย) เป็นที่ปรึกษาทางการเงิน
7 พ.ค. 2558

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ ระบุว่า บริษัท โรงพยาบาล ลาดพร้าว จำกัด (มหาชน) ได้ยื่น Filing version แรก เมื่อวันที่ 6 พ.ค. 2558 เนื่องจากบริษัทจะเสนอขายหุ้นเพิ่มทุนแก่ประชาชนเป็นครั้งแรก (IPO) 200 ล้านหุ้น เสนอขายประชาชนทั่วไป 180 ล้านหุ้น และอีก 20 ล้านหุ้น เสนอขายต่อกรรมการ และ/หรือ ผู้บริหารของบริษัท และ/หรือบริษัทย่อยของบริษัท โดยมีบล.เคจีไอ (ประเทศไทย) เป็นที่ปรึกษาทางการเงิน
สำหรับวัตถุประสงค์ของการระดมทุนในครั้งนี้เพื่อใช้ลงทุนก่อสร้างอาคารศูนย์การแพทย์ประกันสังคมลาดพร้าว, ลงทุนก่อสร้างสถานพักฟื้นและดูแลผู้สูงอายุลาดพร้าว, ลงทุนในการก่อสร้างโรงพยาบาลแห่งใหม่และ/หรือลงทุนในหุ้นสามัญของโรงพยาบาลอื่น, ชำระคืนเงินกู้ยืม และเงินทุนหมุนเวียน โดยบริษัทฯมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET)
โดย บริษัท โรงพยาบาล ลาดพร้าว จำกัด (มหาชน) ดำเนินธุรกิจสถานพยาบาลเอกชนประเภทรับผู้ป่วยไว้ค้างคืน โดยใช้ชื่อว่า “โรงพยาบาลลาดพร้าว” สำหรับผลการดำเนินงานของบริษัทฯงวดปี 2557 มีสินทรัพย์รวม 1,148.20 ล้านบาท หนี้สินรวม 612.28 ล้านบาท และส่วนของผู้ถือหุ้น 535.92 ล้านบาท โดยมีรายได้รวม 1,136.57 ล้านบาท กำไรสุทธิ 99.88 ล้านบาท
โดย ณ วันที 10 เม.ย. 2558 บริษัทมีทุนจดทะเบียนที่ออกและเรียกชำระแล้ว 275,000,000 บาท แบ่งเป็นหุ้นสามัญ 550,000,000 หุ้น มูลค่าที่ตราไว้หุ้นละ 0.50 บาท ภายหลังจากการเสนอขายหุ้นสามัญแก่ประชาชนในครั้งนี้จำนวน 200,000,000 หุ้น มูลค่าที่ตราไว้หุ้นละ 0.50 บาท บริษัทฯ จะมีทุนจดทะเบียนที่ออกและเรียกชำระแล้วทั้งสิ้น 375,000,000 บาท แบ่งเป็นหุ้นสามัญ 750,000,000 หุ้น มูลค่าที่ตราไว้หุ้นละ 0.50 บาท
สำหรับผู้ถือหุ้นรายใหญ่ของบริษัทคือ บริษัท แอล.พี.โฮลดิ้ง จำกัด ถือหุ้น 200,987,200 หุ้น (36.54%) หลังเสนอขายหุ้นเพิ่มทุนในครั้งนี้แล้วจะลดสัดส่วนการถือหุ้นลงเหลือ 26.80% รองลงมาเป็นกลุ่มตันฑเทอดธรรม ถือหุ้น 36,894,220 หุ้น(6.71%) หลังเสนอขายหุ้นเพิ่มทุนในครั้งนี้แล้วจะลดสัดส่วนการถือหุ้นลงเหลือ 5.05% แต่จะถือหุ้นเพิ่มขึ้นเป็น 37,894,220 หุ้น
ทั้งนี้บริษัทมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่าร้อยละ 50 ของกำไรสุทธิจากงบเฉพาะกิจการภายหลังหักภาษีเงินได้นิติบุคคล และเงินสำรองต่างๆ ทุกประเภทตามที่กำหนดไว้ในกฎหมายและข้อบังคับของบริษัท